Coaliția încă nu are "cap de listă" pentru europarlamentare. Nicolae Ciucă: "Nu mai e timp pentru surprize"
- Georgiana Dragomir
- 22 martie 2024, 15:33
Coaliția va desemna un nou candidat pentru alegerile europarlamentare, după ce Ramona Chiriac s-a retras din competiția eletorală, invocând "motive personale". Luni, 25 martie, lista coaliției pentru alegerile europarlamentare va fi "refăcută".
Alegeri 2024. Retragerea Ramonei Chiriac schimbă lista coaliției pentru alegerile europarlamentare: "Nu mai este timp pentru surprize"
Președintele PNL, Nicolae Ciucă, a menționat că liderii coaliției au fost luați prin surprindere de retragerea Ramonei Chiriac. Ea ar fi trebuit să deschidă lista coaliției pentru alegerile europarlamentare.
"Am fost surprinşi şi noi de această decizie, în momentul de faţă, după ce a avut loc BPN -ul la PNL, CPN-ul la PSD, nu cred că mai este timp pentru surprize şi ne vom baza pe resursa umană a partidului şi pe cei care au fost deja nominalizaţi şi aprobaţi în birourile de conducere ale partidului", a afirmat Nicolae Ciucă, într-o conferință de presă. După ce Ramona Chiriac s-a răzgândit și nu a mai acceptat să candideze la alegerile europarlamentare 2024, unele voci din PNL s-au "răzvrătit" și au spus că nu vor mai susține independenți, potrivit unor surse politice. De atfel, primvicepreședintele PNL, Rareș Bogdan, a menționat că "retragerea Ramonei Chiriac" este o "lecție pentru fiecare partid". conform Digi 24.
Cine ar putea urca pe lista coaliției pentru alegerile europarlamentare. Tragerea la sorți, exclusă de Nicolae Ciucă
Până la acest moment, coaliția nu a făcut public numele celui care va "urca " pe lista coaliției pentru alegerile europarlamentare. Pe locul al doilea, respectiv al treilea, se află Mihai Tudose(PSD) și Rareș Bogdan(PNL). S-a vehiculat o posibilă tragere la sorți pentru cei doi, pentru a se stabili cine ocupă primul loc pe lista candidaților. Nicolae Ciucă, spune însă, că s-ar duce în derivă un astfel de eveniment.
"Eu cred că este o chestiune cât se poate de serioasă și dacă ajungem să tragem la sorți ducem în derizoriu o poziție pe lista de europarlamentare. Nu se trage la sorți pentru o astfel de poziție", a subliniat Nicolae Ciucă.